Ο κανονισμός (ΕΚ) αριθ. 2679/98 θεσπίζει τους κανόνες που συμβάλουν στη διασφάλιση της ελεύθερης κυκλοφορίας των εμπορευμάτων και στην πρόληψη των φυσικών εμποδίων στο εμπόριο (π.χ. αποκλεισμών των συνόρων, διαδηλώσεων/απεργιών ή επιθέσεων σε φορτηγά) καθιστώντας δυνατή την ανταλλαγή πληροφοριών σχετικά με τα εμπόδια αυτά μεταξύ όλων των κρατών μελών της Ευρωπαϊκής Ένωσης (ΕΕ). Ο κανονισμός (ΕΕ) 2024/2747 (ο κανονισμός για κατάσταση έκτακτης ανάγκης της εσωτερικής αγοράς και την ανθεκτικότητα της εσωτερικής αγοράς) αποσκοπεί να διασφαλίσει την κανονική λειτουργία της εσωτερικής αγοράς της ΕΕ στην περίπτωση κρίσης. Τροποποιεί τον κανονισμό (ΕΚ) αριθ. 2679/98 προκειμένου να διευκρινίσει τους κανόνες που αφορούν τα συναφή με την κρίση εμπορεύματα και υπηρεσίες1 όταν έχει ενεργοποιηθεί η λειτουργία έκτακτης ανάγκης στην εσωτερική αγορά2. Ο κανονισμός (ΕΚ) 2679/98, όπως τροποποιήθηκε από τον κανονισμό (ΕΕ) 2024/2747, διευκρινίζει ότι η άσκηση θεμελιωδών δικαιωμάτων, όπως αναγνωρίζεται στα κράτη μέλη και σε ενωσιακό επίπεδο, δεν πρέπει να επηρεάζεται, συμπεριλαμβανομένου του δικαιώματος των εργαζομένων και των εργοδοτών να διαπραγματεύονται και να συνάπτουν συλλογικές συμβάσεις και, στην περίπτωση συγκρούσεων συμφέροντος, να λαμβάνουν συλλογική δράση ώστε να υπερασπιστούν τα συμφέροντά τους. Όταν εμφανίζεται ή απειλεί να εμφανιστεί κάποιο φυσικό εμπόδιο στο εμπόριο, κάθε κράτος μέλος που διαθέτει σχετικές πληροφορίες πρέπει να τις διαβιβάσει αμέσως στην Ευρωπαϊκή Επιτροπή. Στη συνέχεια, η Επιτροπή διαβιβάζει αμέσως τις πληροφορίες αυτές σε όλα τα κράτη μέλη μαζί με άλλες πληροφορίες που κρίνει σχετικές. Το κράτος μέλος όπου υπάρχει το εμπόδιο πρέπει να ανταποκριθεί άμεσα σε αιτήματα παροχής πληροφοριών από την Επιτροπή και από άλλα κράτη μέλη σχετικά με τη φύση του εμποδίου και τα μέτρα που έχει λάβει ή προτίθεται να λάβει. Όλες οι πληροφορίες που ανταλλάσσονται μεταξύ των κρατών μελών πρέπει να διαβιβάζονται και στην Επιτροπή. Όταν εμφανίζεται ένα εμπόδιο, το οικείο κράτος μέλος πρέπει να λάβει όλα τα αναγκαία και αναλογικά μέτρα ώστε να συνεχιστεί η ελεύθερη κυκλοφορία των εμπορευμάτων και, στη συνέχεια, να ενημερώσει την Επιτροπή για τις ενέργειές του. Όταν η Επιτροπή διαπιστώνει ότι εμφανίζεται ένα εμπόδιο, ειδοποιεί το οικείο κράτος μέλος αναφορικά με τους λόγους που την οδήγησαν στο συμπέρασμα αυτό και ζητά από το κράτος μέλος να λάβει όλα τα αναγκαία και αναλογικά μέτρα για την άρση του εμποδίου. Έπειτα, το κράτος μέλος έχει στη διάθεσή του πέντε ημέρες για να ενημερώσει την Επιτροπή για τα μέτρα που έχει λάβει ή σκοπεύει να λάβει, ή να δώσει αιτιολογημένη απάντηση για τον λόγο που η λήψη μέτρων δεν είναι αναγκαία. Τα κράτη μέλη που δεν ανταποκρίνονται μέχρι τη λήξη της προθεσμίας που έδωσε η Επιτροπή ενδέχεται να παραπεμφθούν στο Δικαστήριο της Ευρωπαϊκής Ένωσης. Πέρα από την τροποποίηση των κανόνων που αναφέρονται παραπάνω όσον αφορά τον σεβασμό των θεμελιωδών δικαιωμάτων, ο κανονισμός (ΕΕ) 2024/2747 προσθέτει ένα νέο άρθρο (5A). Το εν λόγω άρθρο αναφέρει ότι, όταν έχει ενεργοποιηθεί η λειτουργία έκτακτης ανάγκης στην εσωτερική αγορά, τα άρθρα 3 έως 5 του κανονισμού (ΕΚ) αριθ. 2679/98, που προβλέπουν μηχανισμό διμερών συζητήσεων και κοινοποίησης των εμποδίων στη λειτουργία της εσωτερικής αγοράς, παύουν να εφαρμόζονται όσον αφορά τα εμπορεύματα που έχουν χαρακτηριστεί συναφή με την κρίση καθ’ όλη τη διάρκεια της λειτουργίας έκτακτης ανάγκης στην εσωτερική αγορά.